Reuerende pater. Accepimus hesterna die scripta vestra, in quibus scribitis, quod dominus Steno iteratis iterum vicibus vobis scripserat, quod sibi persuadere velitis an debeat se transferre in Sueciam propter famam ibi diuulgatam de Suante et aliis emulis suis, qui voluerant seditionem contra eum suscitare et habere eum exclusum a regno, an debeat in Finlandia remanere etc. Ante receptionem harum vestrarum literarum scripsimus paternitati vestre ac gubernatori, securitatem per nos dari personalem, prout in ipsis literis plenius continetur; et nunc denuo scribimus sibi iuxta tenorem copie hic incluse. Jn veritate sic est, quod non suspicamur aliquam seditionem fierj contra eum per Suantonem, ymmo quod si aliqua seditio deberet fierj in regno, quod absit, pocius timendum est illud orirj per dominum Stenonem quam per alium. Suspicamur quod ipse et sui suscitant hanc famam contra Suantonem, vt occasionem videantur habere recedendi cum aliquo colore de Finlandia. Cicius eciam fieret sedicio in regno, si huc rediret quam si ibi remaneret, quamuis ipse non est consuetus consilia nostra et aliorum et forte neque nunc sequitur. Scribimus tamen ista omnia bona intentione pro excusatione nostra. Ex Vpsalia die concepcionis xcvj°. Adress: Reuerendo in Christo patri ac domino domino Magno, Dei et apostolice sedis gracia episcopo Aboensi, amico nostro carissimo.